Witrenoster met skietwond aangetrefArgieffoto ter illustrasie (Foto: Coralie – eie werk, CC BY-SA 3.0 via Wikicommons) ŉ Witrenosterkoei is dood aangetref in Kimberley in die Noord-Kaap. “Die provinsiale tak van die Valke het reageer op ŉ misdaadtoneel naby Kimberley,” het lt. Philani S. Nkwalase, woordvoerder van die prioriteitsmisdaadeenheid, gesê. “Sy is in haar voorste regterskouer geskiet. Volgens ontbindingstekens het sy al vermoedelik ŉ week gelede gevrek.” Volgens Nkwalase is sy vermoedelik elders geskiet en het weggehardloop en op die plek waar sy gevind is, gevrek. Sy het nog albei haar horings gehad. “Die ligging kan nie bekend gemaak word nie, om te voorkom dat nog renosters hier doodgemaak word.” Niemand is nog in verband met die voorval in hegtenis geneem nie. “Die ondersoek duur voort.” Genl.maj. Kholekile Galawe, provinsiale hoof van die Valke, het boere en werknemers gemaan om paraat te wees en die spesie van uitwissing te bewaar. “Enige verdagte en onbekende voertuie of persone moet dadelik aangemeld word,” het hy gesê.